একেবারেই সিনেমা নয়। তবে ঘোর বাস্তবের মাটিতে কিছুটা সিনেমায় দেখা গল্পের মতোই একটা কাণ্ড ঘটিয়ে ফেললেন মধ্যমগ্রামের দোলতলার বাসিন্দা এক যুবক!

পারিবারিক অত্যাচারের অভিযোগে তরুণী লিপিকা দলুই (নাম পরিবর্তিত) গত শুক্রবার বাগুইআটির বাড়ি ছেড়ে বেরিয়ে যান। এরপর পূর্বপরিচিত যুবক সমর্পণ হালদারকে (নাম পরিবর্তিত) ফোন করে তিনি আত্মহত্যা করবেন বলে জানান। বাগুইআটি থানার পুলিশ জানায়, লিপিকার উপর পারিবারিক অত্যাচার অনেকদিন ধরেই চলছে। আগেও একবার বিষয়টি নিয়ে পুলিশের কাছে মেয়েটি মৌখিক অভিযোগ করেছিলেন।
পেশায় তথ্যপ্রযুক্তি কর্মী যুবক সমর্পণ জানালেন, আগে যখন তিনি বাগুইআটিতে ভাড়া থাকতেন সেই সময় ওই তরুণী তাঁর প্রতিবেশী ছিলেন। তখন তাঁদের পরিচয় ছিল। পরে ঠিকানা বদলে তিনি দোলতলায় চলে আসার পরেও মেয়েটির সঙ্গে পুরনো আলাপটা ছিল। সোমবার সমর্পণের কথায়, ‘‘পুরনো আলাপের সূত্রে লিপিকা আমাকে ওর এবং ওর বাড়ির প্রায় সব কথাই জানাত। ওর উপর পরিবারের অত্যাচারের কথাও সবটাই জানতাম। আমি বারবার ওকে ধৈর্য রাখতে বলতাম সবসময়। কিন্তু শুক্রবার ও বাড়ি থেকে বেরিয়ে যায়। তারপর আমাকে ফোন করে। আত্মহত্যা করবে বলেও জানায়।’’ ওই পরিস্থিতিতে কিছুটা নিরুপায় হয়ে লিপিকাকে নিজের বাড়িতেই আশ্রয় দেন বলে সমর্পণ জানান।
বাগুইআটি থানা জানিয়েছে, ঘটনার কথা জানতে পেরে ওইদিনই লিপিকার পরিবার সমর্পণের বিরুদ্ধে নাবালিকা অপহরণের মামলা দায়ের করে। পুলিশ তখন লিপিকার সঙ্গে কথা বলে সমর্পণকে বাগুইআটি থানায় ডেকে পাঠায়।

এই বিষয়ে অন্যান্য খবর

মৃত্যুর আগে শেষ শব্দগুলি ছিল তাঁর বিয়ের প্রতিশ্রুতি


রবিবার সমর্পণ ও লিপিকা বাগুইআটি থানায় নিজেদের জন্মের শংসাপত্র নিয়ে থানায় দেখা করেন। ঘটনা হল, লিপিকা গত শুক্রবারই সাবালিকা হয়েছেন। অন্যদিকে, সমর্পণের বয়স ২৭। সমর্পণের কথায়, ‘‘থানায় বসে পুলিশের কাছে পরামর্শ চাই আমরা। পুলিশ তখন জানায়, দু’জনে রেজিস্ট্রি করে নিলে আর কোনও ঝামেলা হবে না। তখনই লিপিকাকে বিয়ে করার সিদ্ধান্ত নিই। পুলিশই থানায় আমাদের রেজিস্ট্রির ব্যবস্থা করে দেয়। রেজিস্ট্রি পর্ব সারা হলে থানার পাশের মন্দিরে আমরা অনুষ্ঠানমতে বিয়ে করি।’’